Vielä ei ole tiedossa, ovatko kaikki rokottamattomien lasten vanhemmat ottaneet tarjotun avun vastaan.

Tuhkarokkoa tartuttanut lapsi oleskeli muun muassa Kokkolan sairaalan päivystyksessä. Tomi Hirvinen

Luodon kunnassa tehdään nyt kaikki mahdollinen, ettei yksi tuhkarokkotapaus riistäytyisi epidemiaksi. Eilen julkisuuteen tuli tieto, että kunnassa on todettu tuhkarokkotapaus esikouluikäisellä lapsella. Lasta ei oltu rokotettu tuhkarokkoa vastaan.

Iltalehti tavoitti Pietarsaaren johtavan lääkärin Pia-Maria Sjöströmin perjantaiaamuna.

– Tilanne on se, että eilen illalla on hyvin ahkerasti käyty nämä esikoulun ja päiväkodin lapset läpi. Tehosteet on annettu sitä tarvitseville. Heille, joilla ei ole mitään rokotusta ollut, on järjestetty vasta-ainesuojat, Sjöström kertoo.

Lapsi kävi päiväkodissa sijaitsevaa esikoulua. Sjöströmin mukaan päiväkodissa oli useita rokottamattomia lapsia.

– Päiväkoulussa ja esikoulussa oli suunnilleen kymmenen rokottamatonta.

Ovatko rokottamattomien lasten vanhemmat suhtautuneet myötämielisesti tarjottuun apuun ja vasta-ainesuojaan?

– Suurin osa. Ei ole vielä ihan selvillä, ovatko kaikki ottaneet vai onko yksittäisiä, jotka eivät ole ottaneet. Mutta suurin osa on ottanut.

"Tämä oli odotettua”

Nyt terveysviranomaiset käyvät läpi ihmisiä, jotka osallistuivat hengelliseen yleisötapahtumaan sunnuntaina Risohällin rukoushuoneessa. Tuhkarokkoa tartuttanut lapsi oli samassa tilaisuudessa.

Tiedot yleisötapahtumaan osallistuneiden määrästä ovat edelleen epäselviä.

– Vaikea sanoa, mutta suunnilleen 150.

Arvio altistuneiden määrästä on siis edelleen kasvussa, sillä lapsi ehti käydä tartuttavuusaikana rukoushuoneen ja päiväkodin lisäksi muun muassa Kokkolan sairaalassa. Vielä eilen arviot altistuneista liikkuivat muutaman kymmenen ja yli sadan välillä.

Sjöströmin mukaan illan ja yön aikana yhteydenottoja on tullut ihmisiltä ”todella paljon”. Yhdellä vastaanotolla järjestetään ylimääräisiä rokotustilaisuuksia heille, jotka eivät ole altistuneita, mutta joilla on puutteellinen rokotussuoja.

– Aikoja on varattu aika paljon jo. Toivottavasti voimme antaa paljon ekstrarokotteita.

Millä mielin ihmiset ovat?

– Tietysti huolissaan.

Pohjanmaan seutu on ollut paljon otsikoissa alhaisen rokotekattavuutensa takia.

– Kyllä tämä oli hyvin odotettua. En voi muuta sanoa. Olemme yrittäneet aina välillä käydä läpi toimintaohjeitamme. Meillä on hyvä, tiivis yhteistyö THL:ään ja Vaasan ja Kokkolan suuntaan.

Tuhkarokkoon sairastunut lapsi voi Sjöströmin tietojen mukaan hyvin.